ไทยเฮเกาหลีใต้ ไฟเขียวไทยส่งออกมะม่วงมหาชนกครั้งแรกของประเทศ คาดทำรายได้เพิ่ม
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เปิดเผยว่าได้รับรายงานข่าวดีจากนายพิเชษฐ์ วิริยะพาหะ อธิบดีกรมวิชาการเกษตร(กวก.) ในโอกาสที่สาธารณรัฐเกาหลี หรือเกาหลีใต้ ได้อนุญาตให้ไทยส่งออกมะม่วงมหาชนกไปยังเกาหลีใต้ได้เมื่อ 23 กุมภาพันธ์ 2564 ที่ผ่านมา และจะส่งออกล็อตแรกในวันที่ 24 กุมภาพันธ์  2564 ถือเป็นผลสำเร็จในการเจรจาของสองประเทศที่ใช้เวลาถึง 9 ปี ซึ่งจะส่งผลดีต่อเกษตรกรไทยที่จะมีตลาดคู่ค้าสินค้าเกษตรตัวใหม่ๆ ทำรายได้เข้าประเทศเพิ่มมากขึ้น ทั้งนี้ขอฝากเกษตรกรให้ทำสินค้าให้มีคุณภาพที่ดีเพื่อรักษาตลาดส่งออกและจะเป็นโอกาสขยายไปยังตลาดในประเทศอื่นได้อีกในอนาคตด้านนายพิเชษฐ์ อธิบดีกรมวิชาการเกษตร เปิดเผยว่า ตั้งแต่ปี 2545 ไทยส่งออกมะม่วงไปเกาหลีใต้ได้เพียง 3 ชนิดคือ มะม่วงน้ำดอกไม้ มะม่วงแรด มะม่วงหนังกลางวัน และเมื่อปี 2554 ทางไทยได้เจรจาเพื่อขอเปิดตลาดมะม่วงมหาชนกกับทางเกาหลีใต้ จนเมื่อ 14 ธันวาคม 2563 เกาหลีใต้ได้แจ้งผลการพิจารณาเงื่อนไขนำเข้าผลมะม่วงสดรวมทั้งพันธุ์มหาชนกจากไทยและได้ประกาศข้อกำหนดเงื่อนไขการนำเข้าอย่างเป็นทางการ โดยให้กรมฯแจ้งผลการตรวจรับรองสวนมะม่วงเพื่อการส่งออกตามข้อกำหนดของเกาหลีใต้และไทยที่ตกลงร่วมกัน ซึ่งกรมฯได้ส่งหนังสือและข้อมูลดังกล่าวตอบกลับไปเมื่อ 4 กุมภาพันธ์ 2564 จนได้รับข่าวดีเมื่อ 23 กุมภาพันธ์ 2564 ในล็อตแรกประเดิม 100 กิโลกรัม คาดว่าเร็วๆ นี้จะมีคำสั่งซื้อเพิ่มเข้ามาสำหรับมะม่วงมหาชนกที่จะส่งออกไปเกาหลี จะต้องผ่านการอบไอน้ำที่อุณภูมิ 40 องศาเซลเซียส นาน 20 นาที เพื่อป้องกันแมลงศัตรูพืช ผู้ต้องการส่งออกไปเกาหลีต้องขึ้นทะเบียนร่วมในโครงการ ส่งออกมะม่วงอบไอน้ำไปสาธารณรัฐเกาหลี เกษตรกรและโรงงานที่จะส่งออกนั้นจะต้องมีการขึ้นทะเบียนกับกรมวิชาการเกษตรตามข้อตกลงร่วมกับเกาหลีใต้